Checkmate (game)

**Checkmate** คือเกมแนวต่อสู้แฟนตาซีประเภทวีอาร์ ถูกพัฒนาโดยบริษัทอินสไปร์ซอฟท์ เป็นเกมวีอาร์เกมแรกของโลกที่ใช้ระบบจำลองประสาทสัมผัสในการเล่น

## History

จุดเริ่มต้นของเช็คเมท เริ่มจากการเกิดขึ้นของเทคโนโลยีโลกเสมือนสำหรับใช้ทดสอบการฝึกของทหารในกองทัพ โดยการจำลองสถานการณ์ในสนามรบได้อย่างสมจริง รวมทั้งจำลองความรู้สึกเจ็บปวดเมื่อได้รับการบาดเจ็บ โดยที่ไม่เป็นอันตรายใดๆต่อผู้ฝึก เทคโนโลยีดังกล่าวถูกลงความเห็นว่าทำให้ประสิทธิภาพของกองทัพด้อยลง เนื่องจากผู้ฝึกจะไม่มีโอกาสรับรู้ถึงความรู้สึกอันแท้จริงของการรบ เทคโนโลยีดังกล่าวจึงถูกหยุดการพัฒนานับตั้งแต่นั้น

บริษัทพัฒนาเกมอินสไปร์ซอฟท์ เล็งเห็นถึงประโยชน์ของระบบโลกเสมือนดังกล่าว จึงได้ติดต่อซื้อระบบมาพัฒนาต่อ และดัดแปลงให้เป็นเกมวีอาร์ โดยตั้งเป้าหมายจะให้เป็นเกมวีอาร์ที่สมจริงที่สุดเกมแรกของโลก ซึ่งสามารถทำให้ผู้เล่นได้สัมผัสประสบการณ์ที่สมจริงที่สุดในการเล่นเกม เกมเช็คเมทจึงได้ถือกำเนิดขึ้น

เกมเช็คเมทเป็นเกมต่อสู้แฟนตาซีประเภทวีอาร์ ที่มีความพิเศษคือ ผู้เล่นเกมไม่จำเป็นต้องเคลื่อนไหวร่างกายใดๆเพื่อบังคับตัวละครในเกม ทุกสิ่งทุกอย่างถูกบังคับผ่านทางระบบประสาท และสิ่งที่เป็นไฮไลท์สำคัญของเกมนี้คือ ระบบจำลองประสาทสัมผัสทั้งห้าที่สมจริงเหมือนผู้เล่นได้อยู่ในโลกเกมจริงๆ รวมทั้งความรู้สึกเจ็บปวดเมื่อได้รับการบาดเจ็บ ซึ่งเป็นระบบที่สามารถเปิดปิดได้ตามที่ผู้เล่นต้องการ โดยไม่เกิดอันตรายใดๆกับตัวผู้เล่น ทำให้เกมเช็คเมทกลายเป็นเกมที่ได้รับความนิยมสูงสุดในญี่ปุ่นและทั่วโลก

ปัจจุบัน เกมเช็คเมทได้ถูกบรรจุเข้าเป็นกีฬาอีสปอร์ต และกลายเป็นเกมกีฬาที่ในรับความนิยมสูงที่สุดในโลก ผู้เล่นเกมเช็คเมทได้กลายเป็นหนึ่งในสาขาอาชีพที่ทำเงินมากที่สุด ส่งผลให้เกิดสถาบันที่มีการเปิดสอนหลักสูตรการเล่นเกมเช็คเมทแบบเฉพาะทางในเวลาต่อมา

## Game system

เกมเช็คเมทถูกเล่นผ่านอุปกรณ์จำลองประสาทสัมผัส (Sensory Simulation Device) เรียกโดยย่อว่า SSD หรือดีไวซ์ อุปกรณ์ดังกล่าวมีลักษณะคล้ายกับแว่นตา เพื่อจำลองประสาทสัมผัสทั้งห้าของผู้เล่นสู่เกม โดยระบบพิ้นฐานต่างๆมีดังต่อไปนี้

* ผู้เล่นจะต้องสวมดีไวซ์เพื่อจำลองประสาทสัมผัสทั้งห้าของตัวเองสู่ตัวละครในเกม ผู้เล่นสามารถควบคุมตัวละครผ่านทางระบบประสาท จึงไม่ต้องมีการเคลื่อนไหวร่างกายใดๆ ทำให้ไม่มีข้อจำกัดเรื่องของพื้นที่ในการเล่นเกมเหมือนเกมวีอาร์ทั่วไป แต่ตัวเกมจะแนะนำให้ผู้เล่นจัดท่วงท่าให้สบายที่สุดก่อนที่จะเริ่มเกม ซึ่งส่วนมากก็มักจะเป็นการนอนบนเตียงนอนหรือนั่งบนเก้าอี้
* ผู้เล่นสามารถปรับแต่งหน้าตา รูปร่าง และสวมใส่เสื้อผ้าให้กับตัวละครในเกมได้เหมือนเกมทั่วไป
	+ ในสถาบันที่เปิดสอนหลักสูตรเกมเช็คเมท ตัวละครของผู้เล่นทุกคนจะถูกบังคับให้มีรูปร่างหน้าตาเหมือนกันกับตัวของผู้เล่นจริงๆ
* ข้อมูลอาวุธของผู้เล่นจะถูกบรรจุในอุปกรณ์เสริมลักษณะคล้ายไมโครเอสดีการ์ด ที่จะต้องนำไปใส่ในดีไวซ์อีกทีก่อนที่จะเริ่มเกม
	+ ในสถาบันที่เปิดสอนหลักสูตรเกมเช็คเมท ข้อมูลของอาวุธจะถูกจัดเก็บไว้ในสมุดพกนักเรียนเพื่อความสะดวก
* เกมไม่มีระบบพลังชีวิต (HP) ตัวละครในเกมจะหมดสภาพหรือเสียชีวิตเมื่อมีอาการบาดเจ็บจนถึงชีวิต หรือถูกโจมตีที่จุดตาย หากระบบจำลองความรู้สึกเจ็บปวดถูกเปิดไว้ ความรู้สึกต่างๆของจากอาการบาดเจ็บจะถูกจำลองสู่ตัวผู้เล่นด้วย นอกจากนี้ หากดีไวซ์ตรวจพบอาการผิดปกติของร่างกายผู้เล่น ดีไวซ์จะหยุดทำงานทันทีเพื่อความปลอดภัย
	+ ด้วยเหตุนี้ ผู้เล่นจึงสามารถยอมแพ้ได้หากรู้สึกว่าตัวเองต่อสู้ต่อไม่ไหว โดยเฉพาะในการแข่งขันอีสปอร์ตในระดับสูงๆ เพราะระบบจำลองความรู้สึกเจ็บปวดจะมีความรุนแรงมากกว่า จึงถือเป็นกีฬาที่มีความเสี่ยงอยู่เล็กน้อย ไม่ต่างกับกีฬาทั่วไปที่มีความเสี่ยงว่าจะเกิดอาการบาดเจ็บในระหว่างการแข่งขันได้ แม้ที่ผ่านมาจะไม่เคยเกิดกรณีผู้เล่นได้รับผลกระทบทางลบจากการแข่งขันเกมเช็คเมทก็ตาม

## Game mode(s)

แรกเริ่มเดิมทีเกมเช็คเมทเป็นเพียงแค่เกมต่อสู้แบบตัวต่อตัวธรรมดาๆ ก่อนที่จะมีการอัพเดทโหมดต่างๆเพิ่มขึ้นมาในภายหลัง อันประกอบไปด้วย

### Versus

โหมดตัวต่อตัวแบบคลาสสิค เป็นโหมดดั้งเดิมของเกมและยังคงได้รับความนิยมมากที่สุด มีกฏกติกาที่แสนเรียบง่ายคือต่อสู้กันจนกว่าจะได้ผู้ชนะ ในการแข่งขันอีสปอร์ตจะใช้โหมดนี้เป็นหลัก

### Team

โหมดทีม เป็นโหมดที่แต่ละทีมมีผู้เล่นได้สูงสุด 3 คน สามารถเล่นในลักษณะของแฮนดิแคป (Handicap) เช่น 2 รุม 1 หรือ 3 รุม 1 ทีมใดที่ทำให้ผู้เล่นฝ่ายตรงข้ามหมดสภาพทั้งทีมก่อนจะเป็นฝ่ายชนะ

### Battlefield

โหมดที่นำกฏของหมากรุกสากลมาดัดแปลง โดยแบ่งผู้เล่นเป็นฝั่งละ 16 คน ประกอบไปด้วย คิง 1 คน ควีน 1 คน รุค 2 คน บิชอป 2 คน ไนท์ 2 คน และพอน 8 คน แต่ไม่จำเป็นต้องมีครบทุกคนหรือทุกตำแหน่ง (ยกเว้นคิงที่จำเป็นต้องมี) แต่ฝ่ายนั้นอาจจะเสียเปรียบอย่างมาก ตัวแปรสำคัญของโหมดนี้คือ หากคิงฝ่ายใดถูกกำจัดฝ่ายนั้นจะเแพ้ทันที (เหมือนเกมหมากรุก) และตำแหน่งพอนในโหมดนี้จะมีความพิเศษคือ หากพอนสามารถรุกล้ำเข้าไปในเขตแดนของอีกฝ่ายได้ พอนคนดังกล่าวจะสามารถใช้ความสามารถ “เลื่อนขั้น” (Promotion) เป็นตำแหน่งใดๆก็ได้ที่อยู่สูงกว่าตน และเพิ่มความสามารถให้กับพอนคนนั้นๆ (ส่วนมากจะเลื่อนขั้นเป็นตำแหน่งควีนที่มีความสามารถมากที่สุด)

### Battle Royale

โหมดกระแสนิยมของเกมที่รองรับผู้เล่นได้สูงสุด 50 คน กฏกติกาเหมือนเกมแบทเทิลรอยัลทั่วไป

## Rank

ตำแหน่ง (Rank) มีลักษณะคล้ายกับเลเวลในเกมทั่วไป โดยใช้สัญลักษณ์เป็นตัวหมากในเกมหมากรุกสากล อันประกอบไปด้วย คิง ควีน บิชอป ไนท์ รุค และพอน ระบบตำแหน่งต่างจากเลเวลตรงที่แต่ละตำแหน่งต่างมีจุดเด่นจุดด้อยแตกต่างกันไป เว้นเพียงแต่พอนที่อาจจะมีความสามารถต่ำที่สุดหากเทียบกับตำแหน่งอื่น

โดยสถาบันที่เปิดสอนหลักสูตรเกมเช็คเมทแบบเฉพาะทาง จะมีการคัดเลือกตำแหน่งให้กับนักเรียนที่สอบเข้ามา โดยการประเมินจากศักยภาพระหว่างเข้าโปรแกรมทดสอบ ซึ่งตัวโปรแกรมจะประเมินว่าตัวนักเรียนเหมาะสมกับตำแหน่งใดมากที่สุด บางทีโปรแกรมอาจจะประเมินตำแหน่งให้กับตัวนักเรียนมากกว่าหนึ่งตำแหน่ง (โดยเฉพาะคิงกับควีน) ซึ่งตัวนักเรียนมีสิทธิ์ที่จะเลือกได้

เมื่อได้เข้าเรียนในตำแหน่งนั้นๆแล้ว นักเรียนก็ยังมีสิทธิ์ถูกคัดเลือกตำแหน่งอีกครั้งในการสอบปลายภาค ซึ่งโปรแกรมจะประเมินศักยภาพของนักเรียนอีกครั้ง โดยมีโอกาสทั้งได้รับตำแหน่งที่สูงขึ้นหรือต่ำลง ดังนั้นทุกคนจึงต้องพัฒนาตัวเองตลอดเวลา หรืออย่างน้อยสุดก็พยายามให้ตัวเองยังคงอยู่ตำแหน่งเดิม

### Pawn

พอน ตำแหน่งที่ต่ำที่สุดในเกมเช็คเมท ไม่มีความสามารถอะไรโดดเด่น แต่มีความสามารถ “เลื่อนขั้น” ในโหมดแบทเทิลฟิลด์ (ตามที่กล่าวถึงในหัวข้อ “โหมดต่างๆภายในเกม”)

### Rook

รุค ตำแหน่งที่มีความโดดเด่นด้านพลังป้องกันและกายภาพ แต่ด้อยด้านความเร็ว

### Knight

ไนท์ ตำแหน่งมีความโดดเด่นด้านพลังโจมตีและความเร็ว แต่ด้อยด้านพลังป้องกัน

### Bishop

บิชอป ตำแหน่งมีความโดดเด่นด้านพลังเวท แต่ด้านอื่นๆไม่มีอะไรโดดเด่นเป็นพิเศษ

### Queen

ควีน ตำแหน่งที่มีความสามารถสูงและมีความสมดุลที่สุด มีความโดดเด่นในทุกๆด้าน เปรียบได้กับการนำความสามารถของรุค ไนท์ และบิชอปมารวมกัน

### King

คิง ตำแหน่งที่อยู่ในระดับสูงที่สุด มีความโดดเด่นในทุกๆด้านเช่นเดียวกับควีน และเป็นตัวแปรสำคัญในโหมดแบทเทิลฟิลด์ (ตามที่กล่าวถึงในหัวข้อ “โหมดต่างๆภายในเกม”)

โดยความสามารถของตำแหน่งคิงและควีนแทบจะไม่มีความต่างกัน (หากไม่นับโหมดแบทเทิลฟิลด์) เพราะฉะนั้นโปรแกรมทดสอบมักจะประเมินตำแหน่งนี้มาคู่กันเสมอ ซึ่งโดยคอมมอนเซนส์ทั่วไปผู้ชายก็มักจะเลือกเป็นคิง และผู้หญิงก็มักจะเลือกเป็นควีน แต่ก็ไม่ได้มีการบังคับแต่อย่างใดว่าต้องเป็นแบบนั้น อย่างไรก็ตาม คิงที่เป็นผู้หญิงและควีนที่เป็นผู้ชายก็มีน้อยมาก (แต่ก็ใช่ว่าจะไม่มีเลย)